ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о потврђивању Споразума о свеобухватном стратешком партнерству између Владе Републике Србије и Владе Уједињених Арапских Емирата, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗБОГ КОЈИХ СЕ ПРЕДЛАЖЕ ДОНОШЕЊЕ ЗАКОНА

Имајући у виду обострано изражени интерес да се свеукупна билатерална сарадња подигне на ниво стратешког партнерства и чињеницу да се билатерални односи налазе на највишем нивоу у историји, Република Србија и Уједињени Арапски Емирати су потписали Споразум о свеобухватном стратешком партнерству између Владе Републике Србије и Владе Уједињених Арапских Емирата у Абу Дабију, приликом званичне посете председника Републике Александра Вучића Уједињеним Арапским Емиратима, 10-11. септембра 2022. године.

Овим споразумом се на равноправној основи дефинише оквир сарадње на нивоу стратешког партнерства и у свим областима поспешује билатерална сарадња између државних органа и установа, друштвених и других организација, подразумевајући и локалне органе, у циљу продубљивања и развијања билатералних односа.

Споразум предвиђа јачање сарадње у областима: мира и безбедности, политичке сарадње, међународне безбедности, војних питања; економије, трговине, инвестиција, финансија и банкарства; индустрије, пољопривреде, саобраћаја, телекомуникација, правосуђа, социјалних питања, здравства; обновљивих извора енергије; туризма, културе и образовања.

У складу са постигнутим договором две стране, Споразум је закључен на српском, арапском и енглеском језику.

III. ОСНОВНИ ПРАВНИ ИНСТИТУТИ И ПОЈЕДИНАЧНА РЕШЕЊА

Члан 1. Закона прописује да се потврђује Споразум о свеобухватном стратешком партнерству између Владе Републике Србије и Владе Уједињених Арапских Емирата, потписан у Абу Дабију 11. септембра 2022. године на српском, арапском и енглеском језику.

Члан 2. Закона садржи текст Споразума у оригиналу на српском језику.

Члан 3. Закона прописује да предметни Закон ступа на снагу осмог дана од дана објављивања у „Службеном гласнику Републике Србије – Међународни уговори”.

IV. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА

За спровођење Закона о потврђивању Споразума о свеобухватном стратешком партнерству између Владе Републике Србије и Владе Уједињених Арапских Емирата, није потребно издвајање финансијских средстава из буџета Републике Србије.